Tariq Ali

**Tariq Ali** (punjabiksi  s. 21. lokakuuta 1943 Lahore, Brittiläinen Intia, nyk. Pakistan) on pakistanilaissyntyinen brittiläinen kirjailija, politiikan kommentoija, elokuvantekijä ja toimittaja. Hän on New Left Review'n ja Sin Permison toimituskunnan jäsen ja avustaa säännöllisesti lehtiä The Guardian, CounterPunch ja London Review of Books.

Ali on kirjoittanut runsaat 20 teosta maailmanhistoriasta ja -politiikasta, seitsemän romaania sekä elokuvakäsikirjoituksia ja näytelmiä. Hänen teoksiaan ovat muun muassa *Can Pakistan Survive? The Death of a State* (1991), *Pirates Of The Caribbean: Axis Of Hope* (2006), *Conversations with Edward Said* (2005), *Bush in Babylon* (2003), *Clash of Fundamentalisms: Crusades, Jihads and Modernity* (2002), *A Banker for All Seasons* (2007) ja *The Duel* (2008).

## Nuoruus
Ali vietti lapsuutensa Lahoressa, joka hänen syntyessään kuului Britannian hallitsemaan Intiaan mutta kuuluu nykyisin sittemmin itsenäistyneeseen Pakistaniin. Hänen isänsä on toimittaja Mazhar Ali Khan ja äiti aktivisti Tahira Mazhar Ali Khan (jonka isä oli Sikandar Hyat Khan, joka johti Unionistipuoluetta ja nousi Punjabin osavaltion pääministeriksi 1937).

Alin vanhemmat olivat "kumpikin hyvin vanhaa feodaalisukua". Hänen isänsä oli opiskeluaikana katkaissut suvun perinteen politiikassa ja omaksunut aatteikseen kommunismin, nationalismin ja ateismin. Alin äiti oli samaa sukua ja radikalisoitui tavattuaan tulevan puolisonsa Mazhar Ali Khanin. Alille kuitenkin opetettiin islamin perusteet, jotta hän voisi argumentoida sitä vastaan.

### Aktivismin nousu
Opiskellessaan Punjabin yliopistossa Ali järjesti mielenosoituksia Pakistanin sotilasdiktatuuria vastaan. Alin setä johti Pakistanin sotilastiedustelua. Hänen vanhempansa lähettivät hänet opiskelemaan Englantiin Oxfordin Exeter Collegeen, jossa hän opiskeli filosofiaa, yhteiskuntatieteitä ja taloustieteitä. Hänet valittiin 1965 Oxford Unionin puheenjohtajaksi.

## Ura
Alin merkittävyys julkisuudessa alkoi kasvaa Vietnamin sodan aikana, jolloin hän osallistui sodanvastaisiin väittelyihin sellaisten hahmojen, kuin Henry Kissingerin ja Michael Stewartin kanssa. Aikaa myöten Ali muuttui yhä kriittisemmäksi Yhdysvaltojen ja Israelin menettelyjä kohtaan ja nousi Yhdysvaltojen maailmalla harjoittamaan politiikan arvostelun keulakuvaksi. Hän vastusti myös ankarasti Yhdysvaltojen ja Pakistanin suhteita, jotka varmistivat sotilasdiktatuurin jatkumisen.

Ali osallistui aktiivisesti 1960-luvun vasemmistolaiseen liikehdintään, ja hän on pitkään työskennellyt New Left Review'lle. Päädyttyään vallankumoukselliseen sosialistiseen politiikkaan ollessaan mukana The Black Dwarf -nimisen lehden toiminnassa hän liittyi 1968 trotskilaiseen puolueeseen Kansainvälinen marxilainen ryhmä (International Marxist Group, IMG). Hänet valittiin IMG:n johtoon, ja hänestä tuli yhdistyneen neljännen internationaalin kansainvälisen toimeenpanevan komitean jäsen.

Tuolloin Ali oli IMG:n ehdokkaana Sheffieldin vaalipiirissä vuoden 1974 vaaleissa ja oli yksi sarjakuvakirjan *Trotsky for Beginners* kirjoittajista. IMG hajosi 1981, kun sen jäsenet liittyivät Työväenpuolueeseen. IMG lakkautettiin saman tien. Ali lopetti toiminnan vallankumouksellisessa vasemmistossa ja tuki Tony Benniä tämän pyrkiessä sinä vuonna työväenpuolueen varapuheenjohtajaksi.

Ali julkaisi vuonna 1990 satiirin *Redemption*, joka käsitteli troskilaisten kyvyttömyyttä suhtautua itäblokin hajoamiseen. Kirjassa on parodioita monista tunnetuista troskilaisista hahmoista.

Kirjassaan *[[Bush in Babylon]]* Ali arvostelee Yhdysvaltojen presidentin George W. Bushin päätöstä hyökätä vuonna 2003 Irakiin. Kirja on tyyliltään varsin erikoinen, sillä siinä on runoja ja kriittisiä esteitä, joiden kautta hän esittää Irakin sodan tappioksi. Ali uskoi, että Irakin uusi hallinto epäonnistuu.

Edellisessä kirjassaan *Clash of Fundamentalisms* Ali asettaa syyskuun 11. päivän tapahtumat historialliseen perspektiiviin kuvaamalla islamin historian sen perusteista lähtien.

Entisenä marxilaisena Ali suhtautuu kriittisesti moderniin uusliberalistiseen talouspolitiikkaan ja osallistui vuonna 2005 World Social Forumiin Porto Alegressa Brasiliassa, jossa hän oli yksi Porto Alegre Manifeston 19 allekirjoittajasta.

Ali on Rolling Stonesin kappaleen ”Street Fighting Man” esikuva. John Lennonin ”Power to the People” on saanut herätteen haastattelusta, jonka Lennon antoi Alille.

CounterPunchissa julkaistussa artikkelissa Ali vastasi paavi Benedictus XVI:n islamiin kohdistamaan arvosteluun: "Tämä böömiläismies on veitsenterävä vanhoillinen pappi. Luultavasti hän tiesi, mitä sanoi ja miksi. Uusliberalistisessa maailmassa, jonka ongelmia ovat ympäristön tuhoutuminen, köyhyys, nälkä, lama, 'slummiplaneetalla' (käyttäen Mike Davisin havainnollista sanontaa) paavi päättää loukata kilpailevan uskon perustajaa. Muslimimaailman reaktio oli ennakoitavissa mutta masentavan riittämätön." Ali on kannattanut Skotlannin itsenäisyyttä ja kampanjoinut sen puolesta

Ali vieraillut Suomessa vuosina 1965 ja 1970 ja viimeksi Maailma kylässä -tapahtumassa vuonna 2010.

## Käsikirjoitus
*The Leopard and The Fox* on alkujaan Alin 1985 BBC:lle kolmiosaiseksi käsikirjoitukseksi kirjoittama teksti. Se kertoo Zulfiqar Ali Bhutton viimeisistä päivistä. Sen julkaisi vuonna 2006 Seagull Books. BBC oli aikoinaan jäädyttänyt sen syyteuhan vuoksi. Sen esitti Alter Ego Productions -niminen teatteriryhmä newyorkilaisessa teatterissa Rajiv Josephin muokkaamana näytelmänä vihdoin lokakuussa 2007, päivää ennen kuin Pakistanin entinen pääministeri Benazir Bhutto palasi kotimaahan kahdeksan vuoden maanpaon jälkeen.

## Yksityiselämä
Tariq Ali asuu Lontoossa Highgatessa kumppaninsa Susan Watkinsin kanssa, joka on New Left Review'n toimittaja. Hänellä on kolme lasta.

## Teokset (valikoima)
* *Pakistan: Military Rule or People's Power*, 1970 
* *The Coming British Revolution*, 1971 
* *1968 and After: Inside the Revolution*, 1978 
* *Chile, Lessons of the Coup: Which Way to Workers Power*, 1978 
* *Trotsky for Beginners*, 1980 
* *Can Pakistan Survive?: The Death of a State*, 1983 
* *Who's Afraid of Margaret Thatcher? In Praise of Socialism*, 1984 
* *The Stalinist Legacy: Its Impact on 20th-Century World Politics*, 1984 
* *The Nehrus and the Gandhis: An Indian Dynasty*, 1985 
* *Street Fighting Years: An Autobiography of the Sixties*, 1987 
* *Revolution from Above: Soviet Union Now*, 1988 
* *Iranian Nights*, 1989 
* *Moscow Gold*, 1990 
* *Redemption*, 1990 
* *Can Pakistan Survive? The Death of a State*, 1991 
* *Shadows of the Pomegranate Tree*, 1992 ("Islam-kvintetin" 1. osa).  
* *Necklaces*, 1992 
* *Ugly Rumours*, 1998 
* *1968: Marching in the Streets*, 1998 
* *Fear of Mirrors*, 1998 
* *The Book of Saladin*, romaani, 1998 ("Islam-kvintetin" 2. osa).  
* *Trotsky for Beginners*, 1998 
* *The Stone Woman*, 2000 ("Islam-kvintetin" 3. osa). 
* *Masters of the Universe: NATO's Balkan Crusade*, 2000 
* *Clash of Fundamentalisms: Crusades, Jihads and Modernity*, 2002 
* *Bush in Babylon*, 2003 
* *Street-Fighting Years: An Autobiography of the Sixties*, 2005 
* *Speaking of Empire and Resistance: Conversations with Tariq Ali*, 2005 
* *Rough Music: Blair, Bombs, Baghdad, London, Terror*, 2005 
* *Conversations with Edward Said*, 2005 
* *A Sultan in Palermo*, 2005 päähenkilöt Muhammad al-Idrisi ja Sisilian kuningas Roger II; "Islam-kvintetin" 4. osa). 
* *The Leopard and the Fox*, 2006 
* *Pirates of the Caribbean: Axis of Hope*, 2006 
* *A Banker for All Seasons: Bank of Crooks and Cheats Incorporated*, 2007 
* *The Assassination: Who Killed Indira G?*, 2008 
* *The Duel: Pakistan on the Flight Path of American Power*, 2008 
* *The Protocols of the Elders of Sodom: and other Essays*, 2009 
* *The Idea of Communism*, 2009 
* *What was Communism – The Idea of Communism* 2010, esseekirja
* *Night of the Golden Butterfly* 2010 ("Islam-kvintetin" 5. osa). 

## Lähteet

## Aiheesta muualla

* Contemporary Writers: Tariq Ali . 
* Tariq Alin kotisivu . 
* Karim Maiche: Huoli islamofobiasta ja maailman tilanteesta . Rauhanpuolustaja 3/2010.